**Магистърска програма: Индийско и иранско**

 **културознание и обществознание**

*Срок на обучение*: 3 семестъра

*Форма на обучение*: редовна

*Ръководител*: гл. ас. д-р Сирма Костадинова

*e-mail*: svkostadin@uni-sofia.bg

Магистърската програма Индийско и иранско културознание и обществознание (МП ИИКО) се осъществява съвместно от специалности Индология и Иранистика. Обучението е с профилиране в две направления и се провежда по четири учебни плана – ИИКО Индология (за завършили Индология), ИИКО Индология (за незавършили Индология), ИИКО Иранистика (за завършили Иранистика) и ИИКО Иранистика (за незавършили Иранистика). Плановете за завършили Индология/Иранистика са за дипломирали се в съответната бакалавърска програма в двете специалности, а плановете за незавършили Индология/Иранистика – за придобили бакалавърска степен в други специалности (от областта на хуманитаристиката, изкуствата, педагогическите, социалните, стопанските и правните науки).

Кандидатите за МП ИИКО трябва да са завършили бакалавърската си степен с минимален среден успех Добър (4.00), а за специалност Индология е препоръчително и да ползват свободно английски език. Всички кандидат-магистранти се явяват на събеседване, като провеждането му включва и кандидатите да изложат писмено под формата на мотивационно есе причините да изберат именно тази програма. Класирането се извършва въз основа на бал, в който се включват средният успех от бакалавърската диплома, оценката от държавния изпит за завършване на бакалавърската степен и резултатите от проведеното събеседване.

Изучаваният задължителен език в рамките на обучението в ИИКО Индология може да е хинди, урду или санскрит, в ИИКО Иранистика е персийски. Част от задължителните дисциплини са общи за завършилите и незавършилите Индология/Иранистика, а част са общи и за четирите плана на програмата. За неиндолозите/неиранистите по бакалавърска степен е предвидено в МП ИИКО и изучаване на основополагащи в Индология и Иранистика дисциплини. Наборът от избираеми за всеки от плановете е специализиран в съответния профил. Обучението по езиците е съобразно нивото на владеене на съответния език от магистрантите – за индолозите и иранистите по бакалавърска степен е надграждащо над това в бакалавърските програми на Индология/Иранистика, а за неиндолози/неиранисти по бакалавърска степен е съответно на познанията им – за начинаещи или за напреднали.

МП ИИКО предоставя на завършилите бакалавърската степен по индология и иранистика възможност за надграждане и задълбочаване на познанията за Индия и Иран и за разширяването им и в други области освен езика и литературата, а на неиндолози/неиранисти – за регионална специализация в съответната област. Програмата цели също да се дадат повече и по-разнообразни възможности за профилиране и реализация на подготвяните в Софийския университет индолози и иранисти. Тя е добра основа за насочване в по-нататъшната специализация на тези, които възнамеряват да се посветят на научна работа, както и за подготовка на специалисти от различни области за работа с Индия, Иран и страните от Южна и Средна Азия. Завършилите програмата могат да спомогнат за разгръщане на индологичните и иранистичните изследвания у нас в нови направления и за по-цялостно развитие на българските специалности Индология и Иранистика, включително с обхващане на съответните на двете страни региони – Южна Азия и Средна Азия.

За учебната 2023–2024 година е обявен прием от зимен семестър и по четирите учебни плана в МП ИИКО. Кандидатите за платена форма на обучение също се явяват на събеседване.

**Програма за събеседване**

1. Кандидат-магистрантите излагат накратко в писмена форма мотивите си да кандидатстват в програмата.

2. Изпитната комисия преглежда мотивационните есета и провежда устно събеседване с кандидат-магистрантите.

3. В рамките на събеседването кандидат-магистрантите посочват плановете си за бъдеща професионална реализация, намеренията си за научни изследвания и кариера, както и други, свързани с придобиването на квалификация в магистърската програма.

4. Комисията оценява кандидатите въз основа на мотивационните им есета и устното им представяне на събеседването, като преценява и общохуманитарната подготовка на кандидатите и аргументацията им за реализация.